কাশ্মীরে লাগাতার তুষারপাতের জের এ রাজ্যে। শীতের হাওয়ায় লাগল নাচন। কলকাতায় ফের নামল পারদ। আজ সর্বনিম্ন তাপমাত্রা ১৪ ডিগ্রি। গতকাল ছিল ১৪.৩। দক্ষিণবঙ্গের জেলাগুলিতেও নেমেছে তাপমাত্রার পারদ।
 ওয়েব ডেস্ক : কাশ্মীরে লাগাতার তুষারপাতের জের এ রাজ্যে। শীতের হাওয়ায় লাগল নাচন। কলকাতায় ফের নামল পারদ। আজ সর্বনিম্ন তাপমাত্রা ১৪ ডিগ্রি। গতকাল ছিল ১৪.৩। দক্ষিণবঙ্গের জেলাগুলিতেও নেমেছে তাপমাত্রার পারদ। আবহাওয়া দফতর জানাচ্ছে, আরও কিছুদিন থাকছে শীত। শীতের শুরুতেই আবহাওয়া দফতর জানিয়ে দিয়েছিল, এবার লম্বা হবে না শীতের ইনিংস। ডিসেম্বরের শুরুতে দেখা দিলেও পশ্চিমী ঝঞ্ঝা, নিম্নচাপের জেরে উধাও হয়ে গিয়েছিল শীত। বড়দিন বা বর্ষবরণেও শীতের দেখা মেলেনি। আবহাওয়া দফতর জানাচ্ছে, কাশ্মীরের তুষারপাতের জেরে শেষ বেলায় কামড় দিচ্ছে শীত। অন্যদিকে, বরফের চাদরে ঢাকা পড়েছে সিমলা। যেদিকে চোখ, সেদিকেই বরফ। চারদিক সাদা। বৃষ্টি, ঝোড়ো হাওয়ার দাপটও কম নয়। পর্যটকদের অবশ্য এতেও পোয়াবারো। রোহতাং পাস ও আশেপাশের এলাকা ইতিমধ্যে ১০ থেকে ১৫ সেন্টিমিটার বরফের তলায়। কুফরি, ফাগু সহ বিখ্যাত পর্যটনস্থগুলিতেও পুরো পয়সা উসুল পরিবেশ।